Fágová terapia

Fágová terapia alebo bakteriofágová terapia je liečba bakteriálnych infekcií za použitia bakteriofágov, pričom sa jedná o biologickú liečbu bakterióz pomocou vírusov, ktoré sú schopné infikovať a zahubiť iba jeden druh baktérií, prípadne úzku skupinu baktérií. Fágová terapia je alternatívou k liečbe bakterióz pomocou antibiotík. 

Vývoj fágovej terapie v budúcnosti je možné predpoklad z dôvodu neekonomického vývoja nových antibiotík pre farmaceutické firmy a tiež ako dôsledok narastajúcej rezistencie baktérií na známe schválené antibiotiká. V súčasnosti zomrie v dôsledku antibiotickej rezistencie ročne viac ako milión ľudí, pričom extrapoláciou na rok 2050 sa pri súčasných trendoch rozširovania bakteriálnej rezistencie predpokladá, že bude umierať až desať miliónov ľudí ročne.

 História 
náhľad|170x170bod|Félix d'Hérelle

 Félix d´Hérelle 
Bakteriofágy objavil francúzsky bakteriológ Félix d´Hérelle, ktorý v roku 1919 začal využívať bakteriofágy na liečbu dyzentérie (červienky, úplavice, bacilovej červienky). Bakteriofágy izoloval a pomnožil na kultúrach baktérie Shigella dysenteriae. Félix d´Hérelle v spolupráci s firmou L´Oreal pripravil celkom päť rôznych liečiv na báze bakteriofágov, ktorými bolo možné liečiť nosné, črevné, hnisavé a stafylokokové infekcie. V dôsledku objavu betalaktámových a sulfonamidových antibiotík však záujem o fágovú terapiu v 20. storočí vymizol.
náhľad|175x175bod|Eliavov inštitút, Tbilisi, Gruzínsko

 Gruzínsko 
V Sovietskom zväze sa fágová terapia využívala hlavne na liečbu vojakov, ktorí trpeli na popáleniny, hnisavé rany a gastrointestinálne problémy v priebehu bojov. Najväčšiu tradíciu vo fágovej terapii má Gruzínsko, ktoré v hlavnom meste Tbilisi zriadilo inštitút na vývoj fágovej terpapie, ktorý sa volá Eliavov inštitút bakteriofágov, mikrobiológie a virológie, ktorý dodnes predáva antibiotické preparáty na terapiu bežných stafylokokových a streptokokových infekcií. Tam vyvinuté preparáty boli úspešne použité na terapiu bakteriálnych infekcií, akými sú lymská borelióza, kožné infekcie, črevné infekcie, bronchitídy a pľúcne infekcie.

 Poľsko 
Fágová terapia sa vyvíja aj vo Vroclavi v Poľsku na Hirszfeldovom inštitúte. Poľsko v roku 2005 vstúpilo do Európskej únie, čoho dôsledkom bola nutnosť zladiť kvalitu preparátov vyvíjaných na fágovú terapiu s požiadavkami Európskej únie na kvalitu liečiv.

 USA 

 Center for Phage Technology 
V Spojených štátoch amerických bolo založené Centrum fágovej technológie až v roku 2010 na Texaskej univerzite v hlavnom meste Texasu Austine. Ide o prvé štátom financované centrum na výskum bakteriofágov ako potenciálnych liečiv bakteriálnych infekcií.

 Center for Innovative Phage Applications and Therapeutics 
V Spojených štátoch amerických bolo tiež založené Centrum inovatívneho využitia bakteriofágov a fágovej terapie. Spoluzaložila ho Steffanie A. Strathdeeová, ktorej manžel sa na dovolenke v Egypte nakazil baktériou Acinetobacter baumannii, ktorá bola odolná voči všetkým známym antibiotikám. Jej manžel bol v už v kóme transportovaný z Egypta do USA, pričom americkí lekári označili jeho stav za beznádejný. Steffanie A. Strathdeeová sa obrátila na FDA so žiadosťou o liečbu zo súcitu, ktorú mali vyvinúť vedci na Texaskej univerzite v Austine, ktorí spolupracovali s tajným biomedicínskym centrom amerického námorníctva, čoho dôsledkom bola možnosť preskúmať široké knižnice bakteriofágov. Takto bol objavený bakteriofág zabíjajúci multirezistentnú baktériu Acinetobacter baumannii, ktorou bol infikovaný jej manžel. Vedci pripravili infúzne podateľný roztok, po ktorom došlo ku rapídnemu zlepšeniu zdravotného stavu a o niekoľko mesiacov k úplnému vyliečeniu.

 Referencie 

 Pozri aj 
 bakteriofág

 Iné projekty 

Kategória:Liečivá